Foto: Reuters Moskva markazida, Federal xavfsizlik xizmati bosh binosida otishma uyushtirgan erkak bartaraf etildi. Uning shaxsi o‘rnatilmoqda. Bu haqda FXXda ma’lum qilindi. “Kommersant’” nashri ma’lumotlariga ko‘ra, FXX binosidagi otishma 19 dekabr soat 18lar atrofida yuz bergan. Katta Lubyanka ko‘chasida yuz bergan voqea oqibatida FXXning bir xodimi halok bo‘lgan, yana ikki xodimi og‘ir jarohat olgan. FXXda bosqinchilar 3 kishi bo‘lgani haqida avval tarqatilgan ma’lumot inkor etilgan. Maxsus xizmatda ta’kidlanishicha, jinoyatchi bir o‘zi harakat qilgan va bino ichiga bostirib kirmagan. Voqea yuzasidan jinoiy ish qo‘zg‘atilgan. Otishma yuz bergan vaqtda Rossiya xavfsizlik idoralari xodimi kuni munosabati bilan konsert o‘tayotgan bo‘lgan. Unda Rossiya prezident Vladimir Putin ham ishtirok etgan.